CELEX: 32016R0217
Language: el
Date: 2016-02-16 00:00:00
Title: Κανονισμός (ΕΕ) 2016/217 της Επιτροπής, της 16ης Φεβρουαρίου 2016, για την τροποποίηση του παραρτήματος XVII του κανονισμού (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου για την καταχώριση, την αξιολόγηση, την αδειοδότηση και τους περιορισμούς των χημικών προϊόντων (REACH) όσον αφορά το κάδμιο (Κείμενο που παρουσιάζει ενδιαφέρον για τον ΕΟΧ)

17.2.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 40/5
            
         ΚΑΝΟΝΙΣΜΌΣ (ΕΕ) 2016/217 ΤΗΣ ΕΠΙΤΡΟΠΉΣ
   της 16ης Φεβρουαρίου 2016
   για την τροποποίηση του παραρτήματος XVII του κανονισμού (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου για την καταχώριση, την αξιολόγηση, την αδειοδότηση και τους περιορισμούς των χημικών προϊόντων (REACH) όσον αφορά το κάδμιο
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2006, για την καταχώριση, την αξιολόγηση, την αδειοδότηση και τους περιορισμούς των χημικών προϊόντων (REACH) και για την ίδρυση του Ευρωπαϊκού Οργανισμού Χημικών Προϊόντων καθώς και για την τροποποίηση της οδηγίας 1999/45/ΕΚ και για την κατάργηση του κανονισμού (ΕΟΚ) αριθ. 793/93 του Συμβουλίου και του κανονισμού (ΕΚ) αριθ. 1488/94 της Επιτροπής καθώς και της οδηγίας 76/769/ΕΟΚ του Συμβουλίου και των οδηγιών 91/155/ΕΟΚ, 93/67/ΕΟΚ, 93/105/ΕΚ και 2000/21/ΕΚ της Επιτροπής (1), και ιδίως το άρθρο 68 παράγραφος 1,
   Εκτιμώντας τα ακόλουθα:
   
               (1)
            
            
               Η εγγραφή 23 στο παράρτημα XVII του κανονισμού (ΕΚ) αριθ. 1907/2006 απαγορεύει τη χρήση καδμίου και ενώσεων καδμίου στις βαφές με κωδικούς [3208] [3209], με εξαίρεση τις βαφές με βάση τον ψευδάργυρο. Ωστόσο, ο περιορισμός αυτός δεν ισχύει για τη διάθεση στην αγορά βαφών που περιέχουν κάδμιο.
            
         
               (2)
            
            
               Τον Νοέμβριο του 2012 η Επιτροπή ζήτησε από τον Ευρωπαϊκό Οργανισμό Χημικών Προϊόντων (εφεξής «ο Οργανισμός») να εκπονήσει φάκελο του παραρτήματος XV με σκοπό την επέκταση του υφιστάμενου περιορισμού στη διάθεση στην αγορά των εν λόγω βαφών που περιέχουν κάδμιο πάνω από ορισμένο επίπεδο συγκέντρωσης.
            
         
               (3)
            
            
               Στις 9 Σεπτεμβρίου 2014 η επιτροπή αξιολόγησης κινδύνων (RAC) του Οργανισμού εξέδωσε ομόφωνα γνώμη με την οποία καταλήγει στο συμπέρασμα ότι μια τέτοια τροποποίηση της υφιστάμενης εγγραφής θα διευκολύνει την εφαρμογή του κανονισμού και επιβεβαιώνει ότι δεν χρειάζεται συμπληρωματική αξιολόγηση του κινδύνου που παρουσιάζει το κάδμιο στις βαφές.
            
         
               (4)
            
            
               Στις 25 Νοεμβρίου 2014 η επιτροπή κοινωνικοοικονομικής ανάλυσης (SEAC) εξέδωσε ομόφωνα γνώμη με την οποία επισημαίνει ότι η προτεινόμενη τροποποίηση του υφιστάμενου περιορισμού είναι αναλογική, δεδομένου ότι δεν θα επιβάλει πρόσθετο κόστος συμμόρφωσης για τους κατασκευαστές, τους εισαγωγείς ή τους καταναλωτές, αλλά θα βελτιώσει την εκτελεστότητα του περιορισμού.
            
         
               (5)
            
            
               Για τις αρχές επιβολής του νόμου είναι πιο εύκολο να παρακολουθούν και να ελέγχουν τη διάθεση στην αγορά παρά τη χρήση. Επιπλέον, η θέσπιση ενός ορίου συγκέντρωσης αποσαφηνίζει ότι, όταν βρίσκεται κάτω από το εν λόγω όριο, η ακούσια παρουσία καδμίου σε βαφές με τη μορφή πρόσμειξης δεν συνεπάγεται παράβαση του περιορισμού.
            
         
               (6)
            
            
               Ζητήθηκε η γνώμη του φόρουμ ανταλλαγής πληροφοριών σχετικά με τον έλεγχο εφαρμογής και ελήφθησαν υπόψη οι συστάσεις του.
            
         
               (7)
            
            
               Ως εκ τούτου, ο κανονισμός (ΕΚ) αριθ. 1907/2006 θα πρέπει να τροποποιηθεί αναλόγως.
            
         
               (8)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που έχει συσταθεί δυνάμει του άρθρου 133 του κανονισμού (ΕΚ) αριθ. 1907/2006,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Το παράρτημα XVII του κανονισμού (ΕΚ) αριθ. 1907/2006 τροποποιείται σύμφωνα με το παράρτημα του παρόντος κανονισμού.
   Άρθρο 2
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 16 Φεβρουαρίου 2016.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 396 της 30.12.2006, σ. 1.
   
      ΠΑΡΑΡΤΗΜΑ
      Στη στήλη 2 της εγγραφής 23 του παραρτήματος XVII του κανονισμού (ΕΚ) αριθ. 1907/2006, η παράγραφος 2 αντικαθίσταται από το ακόλουθο κείμενο:
      
         
                     «Κάδμιο
                     Αριθ. CAS 7440-43-9
                     Αριθ. ΕΚ 231-152-8 και οι ενώσεις του
                  
                  
                     
                                 2.
                              
                              
                                 Δεν χρησιμοποιείται ούτε διατίθεται στην αγορά στις βαφές με κωδικούς [3208] [3209] σε συγκέντρωση (εκφρασμένο ως μεταλλικό Cd) ίση ή μεγαλύτερη από το 0,01 % κατά βάρος.
                                 Για τις βαφές με κωδικούς [3208] [3209] και με περιεκτικότητα σε ψευδάργυρο που υπερβαίνει το 10 % κατά βάρος βαφής, η συγκέντρωση σε κάδμιο (εκφρασμένο ως μεταλλικό Cd) δεν πρέπει να είναι ίση ή μεγαλύτερη από το 0,1 % κατά βάρος.
                                 Τα βαμμένα αντικείμενα δεν διατίθενται στην αγορά εάν η συγκέντρωση σε κάδμιο (εκφρασμένο ως μεταλλικό Cd) είναι ίση ή μεγαλύτερη από το 0,1 % κατά βάρος της βαφής στο βαμμένο αντικείμενο.»